JKN สงครามนางงาม.!
กลิ่นอายของมิสแกรนด์อินเตอร์เนชั่นแนล 2022 ไม่ทันจางหาย...ข่าวคราวของ “มิสยูนิเวิร์ส” ก็เกิดขึ้นทันควัน..!!
กลิ่นอายของมิสแกรนด์อินเตอร์เนชั่นแนล 2022 ไม่ทันจางหาย...ข่าวคราวของ “มิสยูนิเวิร์ส” ก็เกิดขึ้นทันควัน..!!
30 ต.ค. 2565

กลิ่นอายของมิสแกรนด์ อินเตอร์เนชั่นแนล 2022 ไม่ทันจางหาย…ข่าวคราวของ “มิสยูนิเวิร์ส” ก็เกิดขึ้นทันควัน..!! เมื่อเจ๊แอน-“จักรพงษ์ จักราจุฑาธิบดิ์” ผู้ถือหุ้นใหญ่และผู้บริหาร บริษัท เจเคเอ็น โกลบอล กรุ๊ป จำกัด (มหาชน) หรือ JKN จัดชุดใหญ่ไฟกะพริบ ทุ่มงบ 800 ล้านบาท เข้าเทกโอเวอร์บริษัทที่เป็นเจ้าของลิขสิทธิ์ มิสยูนิเวิร์ส เวทีประกวดนางงามระดับโลกที่มีอายุเก่าแก่กว่า 71 ปี…
กลายเป็นทอล์กออฟเดอะทาวน์ทั้งในแวดวงขาอ่อนและสาธารณชน..!?
ว่าแต่งานนี้เป็นการสนองนี้ดผู้ถือหุ้นใหญ่ JKN ใช่ป๊ะเนี่ย..?
แต่ที่แน่ ๆ ทำให้หุ้น JKN วิ่งปรู๊ดปร๊าด 2 วันซ้อน โดยราคาปรับขึ้นไปกว่า 40% เรียกว่ายังไม่ทันจัดประกวดเสียด้วยซ้ำ…แต่มงลงราคาหุ้น JKN ไปแล้ว..!!
อ้อ…ล่าสุดมงเริ่มออกแล้วนะ หลังจากเมื่อวันศุกร์ที่ผ่านมา มีแรงขายทำกำไรออกมาจนหุ้นทรุดไป 13.93% ปิดตลาดที่ 4.82 บาท ด้วยมูลค่าการซื้อขายกว่า 1,756 ล้านบาท
โอเค…การที่ JKN ได้เป็นเจ้าของลิขสิทธิ์ มิสยูนิเวิร์ส สามารถนำไปต่อยอดธุรกิจได้หลากหลาย ส่วนจะเป็นรูปแบบไหน โมเดลใดบ้างนั้น คงพอรู้กันบ้างแล้วจากการแถลงข่าวใหญ่ของเจ๊แอน ผ่านสื่อต่าง ๆ…ซึ่งไม่อยากหยิบมาเล่าซ้ำให้เมื่อยตุ้ม
เพราะมีอีกมุมที่น่าสนใจและคงสนุกไม่แพ้กัน กับการได้เห็นสงครามนางงามเกิดขึ้นแหง ๆ..!??
เพราะนอกจากเวทีมิสยูนิเวิร์สแล้ว ยังมีอีก 2 เวทีใหญ่ที่มีคนไทยถือครองลิขสิทธิ์…เริ่มที่เวทีมิสแกรนด์ ซึ่งมี “ณวัฒน์ อิสรไกรศีล” เป็นประธานกองประกวด ซึ่งเวทีนี้ก็สร้างความฮือฮาเป็นข่าวฉาว อุ้ย…ข่าวคราวได้ทุกปี ทั้งตัวผู้จัด และตัวนางงาม…ส่วนจะฉาวหรือจะคาวแค่ไหน..? ลองไปหาอ่านกันเองละกัน…ไม่อยากพูดเยอะ…เจ็บคอ
ล่าสุด “อิงฟ้า วราหะ” เด็กปั้นของ “เจ๊ณวัฒน์” ก็สร้างชื่อด้วยการคว้าตำแหน่งรองอันดับหนึ่ง “มิสแกรนด์ อินเตอร์เนชั่นแนล 2022” ไปครองแบบสวย ๆ เริ่ด ๆ สมใจคนไทย…
จากกระแสฮอตฮิตของเวทีมิสแกรนด์ ได้ข่าวว่า “เจ๊ณวัฒน์” หมายมั่นปั้นมือจะส่งบริษัทตัวเองเข้าประกวด อุ้ย เข้าเทรดในตลาดหุ้นด้วยนะ ตอนแรกวางไทม์ไลน์จะเข้าช่วงปลายปีนี้…แต่ไม่รู้อีท่าไหน หายเงียบเข้าป่ากล้วยไปแล้ว ซึ่งดูทรงแล้ว คงไม่ทันปีนี้แหง ๆ…
ส่วนอีกเวทีที่ไม่พูดถึงไม่ได้ คือ มิสอินเตอร์เนชั่นแนลควีน ซึ่งเป็นเวทีที่จัดการประกวดสาวประเภทสองที่ใหญ่ที่สุดในโลก มี “อลิสา พันธุศักดิ์ คุนผลิน” เป็นผู้ถือครองลิขสิทธิ์…โดยในปี 2565 เพิ่งจัดประกวดเมื่อวันที่ 25 มิ.ย.ที่ผ่านมา มีผู้เข้าร่วมประกวดจากหลากหลายอาชีพจาก 23 ประเทศทั่วโลก โดย Miss Fuschia Anne Ravena จากประเทศฟิลิปปินส์ คว้ามงกุฎไปครอง
อ้อ…สำหรับเวทีมิสยูนิเวิร์สไทยแลนด์ มี ปุ้ย–“ปิยาภรณ์ แสนโกศิก” กรรมการผู้จัดการบริษัท ทีพีเอ็น โกลบอล จำกัด เป็นผู้ถือครองลิขสิทธิ์ ระยะเวลา 5 ปี โดยปีนี้จัดประกวดเมื่อวันที่ 30 ก.ค.ที่ผ่านมา ซึ่ง “แอนนา เสืองามเอี่ยม” ได้ครองมงกุฎ และเป็นตัวแทนสาวไทยประกวด “มิสยูนิเวิร์ส 2022” ช่วงต้นปี 2566 ที่ประเทศสหรัฐอเมริกา
ดูไปแล้วสงคราม (ผู้จัด) นางงามนับจากนี้ คงมีสีสันและมันหยดย้อยแน่ ๆ…ส่วนใครจะเป็นผู้ชนะในเกมธุรกิจนี้ ต้องติดตามกันต่อไป..!!
กลับมาที่ JKN หรือเจ๊แอน ก็ต้องจับตาว่า การได้เป็นเจ้าของลิขสิทธิ์มิสยูนิเวิร์ส จะมงลงอย่างที่หวังมั้ย..?
หรือจะกลายเป็นทุขลาภซ้ำรอยเมื่อครั้งได้ลิขสิทธิ์ CNBC เป็นระยะเวลา 10 ปี ในการผลิตคอนเทนต์รายการข่าวเศรษฐกิจอีกหรือเปล่า..?
อันนี้ก็ไม่รู้สินะ…
…อิ อิ อิ…